Vrou spring van brug op hoofwegDie brug waar die voorval plaasgevind het. Foto: Verskaf. ŉ 44-jarige vrou het Sondag haar eie lewe geneem deur van die brug by die nuwe Umgeniweg-wisselaar op die N2-hoofweg in KwaZulu-Natal te spring. Kapt. Nqobile Gwala, woordvoerder van die polisie, het gesê die voorval het omstreeks 11:30 plaasgevind. “Die vrou het na bewering haar VW Polo op die N2-hoofweg parkeer, uitgeklim en van die brug gespring. Sy is op die toneel dood verklaar deur paramedici,” het Gwala gesê. Garrith Jamieson, woordvoerder van Rescue Care, het gesê die vrou het ernstige beserings opgedoen. “Daar was ongelukkig niks wat vir haar gedoen kon word nie en sy is op die toneel dood verklaar,” het Jamieson gesê. ŉ Ooggetuie wou haar glo keer toe hy sien hoe sy haar motor parkeer en op die brug klim, maar sy het gespring voor hy kon help. Die polisie doen ŉ geregtelike doodsondersoek na die voorval.